b'\n_START_ARTICLE_\nCupa Mondial\xc4\x83 de Rugby\n_START_SECTION_\nDescriere\n_START_PARAGRAPH_\nDac\xc4\x83 \xc3\xaen 1987 au asistat 600.000 de spectatori, 12 ani mai t\xc3\xa2rziu s-au v\xc3\xa2ndut 1.750.000 de bilete. Un bilet la finala Rugby World Cup 1999 de pe Millenium Stadium din Cardiff a ajuns \xc3\xaen ziua meciului s\xc4\x83 fie v\xc3\xa2ndut, pe pia\xc8\x9ba neagr\xc4\x83, cu 1.700 de lire sterline. La edi\xc8\x9bia Australia 2003 peste 1.800.000 de suporteri au asistat la cele 48 de meciuri ale Cupei Mondiale. Peste 60.000 de turi\xc8\x99ti au venit \xc3\xaen Australia \xc3\xaen 2003 pentru a se bucura de acest eveniment. Finala din 2003 a b\xc4\x83tut \xc8\x99i ea recordurile anterioare: 82.957 de suporteri, cel mai mare num\xc4\x83r de spectatori prezen\xc8\x9bi vreodat\xc4\x83 la un meci de Cup\xc4\x83 Mondial\xc4\x83._NEWLINE_S-a creat chiar \xc8\x99i un Business Club Rugby World Cup care \xc8\x99i-a deschis \xe2\x80\x9cfiliale\xe2\x80\x9d \xc3\xaen toate cele 20 de \xc8\x9b\xc4\x83ri participante. Oamenii de afaceri care sunt \xc3\xaen acela\xc8\x99i timp \xc8\x99i fani de rugby au intrat \xc3\xaen acest club, urm\xc3\xa2nd s\xc4\x83 \xc3\xaembine, \xc3\xaen timpul c\xc4\x83l\xc4\x83toriei la Cupa Mondial\xc4\x83, pl\xc4\x83cerea de a se afla \xc3\xaen tribunele stadioanelor cu \xc3\xaent\xc3\xa2lnirile de afaceri cu businessmani din alte \xc8\x9b\xc4\x83ri.  _NEWLINE_\xc8\x98i \xc3\xaen privin\xc8\x9ba num\xc4\x83rului de telespectatori, Cupa Mondial\xc4\x83 s-a bucurat de la o edi\xc8\x9bie la alta de cre\xc8\x99teri spectaculoase: \xc3\xaen 1987 au urm\xc4\x83rit turneul final doar 300 de milioane de telespectatori din 17 \xc8\x9b\xc4\x83ri, \xc3\xaen timp ce \xc3\xaen 2003, Cupa Mondial\xc4\x83 a fost urm\xc4\x83rit\xc4\x83 de trei miliarde \xc8\x99i jum\xc4\x83tate de telespectatori din 205 \xc8\x9b\xc4\x83ri._NEWLINE_Rugbyul \xc8\x99i Cupa Mondial\xc4\x83 de Rugby sunt deja o afacere extrem de profitabil\xc4\x83 \xc3\xaen \xc8\x9b\xc4\x83rile cu mare tradi\xc8\x9bie \xc3\xaen acest sport. _NEWLINE_\xc3\x8en 2003, o adev\xc4\x83rat\xc4\x83 s\xc4\x83rb\xc4\x83toare s-a declan\xc8\x99at \xc3\xaen Anglia c\xc3\xa2nd balonul \xc8\x99utat de Jonny Wilkinson trecea printre buturile australiene dup\xc4\x83 99 de minute ale finalei Cupei Mondiale. \xc3\x8en s\xc3\xa2mb\xc4\x83ta finalei, traficul \xc3\xaen centrul Londrei s-a diminuat cu peste 60%, iar cele 15.000 de puburi \xc8\x99i cluburi unde s-a transmis finala au v\xc3\xa2ndut peste 38 de milioane de halbe de bere, de 5 ori mai mult dec\xc3\xa2t \xc3\xaentr-o s\xc3\xa2mb\xc4\x83t\xc4\x83 obi\xc8\x99nuit\xc4\x83. _NEWLINE_Avionul cu care englezii s-au \xc3\xaentors la Londra dup\xc4\x83 c\xc4\x83l\xc4\x83toria de 22 de ore de la Sydney a fost numit \xe2\x80\x9cSweet Chariot\xe2\x80\x9d, dup\xc4\x83 celebrul c\xc3\xa2ntec \xe2\x80\x9cSwing Low, Sweet Chariot\xe2\x80\x9d cu care suporterii englezi \xc3\xae\xc8\x99i \xc3\xaencurajeaz\xc4\x83 favori\xc8\x9bii. Iar trofeul \xe2\x80\x9cWilliam Webb Ellis\xe2\x80\x9d a avut \xc3\xaen avion un loc special pentru el._NEWLINE_\xc3\x8en Australia, finala a fost urm\xc4\x83rit\xc4\x83 de 4,34 milioane de oameni (22,9% din popula\xc8\x9bia \xc8\x9b\xc4\x83rii). Aceasta \xc3\xaenseamn\xc4\x83 c\xc4\x83 \xc3\xaen Australia, finala transmis\xc4\x83 de Channel Seven a fost programul cu cea mai mare audien\xc8\x9b\xc4\x83 din 2003._NEWLINE_S-a estimat c\xc4\x83 300 de milioane de oameni din \xc3\xaentreaga lume, adic\xc4\x83 aproximativ 4,8% din popula\xc8\x9bia globului, au urm\xc4\x83rit \xc3\xaen direct finala Cupei Mondiale. _NEWLINE_Site-ul oficial al competi\xc8\x9biei, www.rugbyworldcup.com a fost accesat de 44,5 milioane de ori \xc3\xaen ziua finalei, ating\xc3\xa2nd aproape o jum\xc4\x83tate de miliard de acces\xc4\x83ri pe toat\xc4\x83 durata turneului. _NEWLINE_Conform unui studiu f\xc4\x83cut de speciali\xc8\x99ti, Cupa Mondial\xc4\x83 din 2007 va atrage \xc3\xaen Fran\xc8\x9ba, pe o perioad\xc4\x83 de 4 ani, 8 miliarde de euro._NEWLINE_Se poate spune deci c\xc4\x83 Rugby World Cup a devenit un eveniment cu magnitudine mondial\xc4\x83.'